আমি মনে করি গোটা বাংলা সাহিত্যে রহস্যসাহিত্যে যে ধারা সৃষ্টি করে তিনপ্রজন্মের বিপুল পাঠককে পাঠাভ্যাসে তিনি অভ্যস্ত করেছেন, সেই মহান কীর্তির আদৌ মূল্যায়ন হয়নি। আমি নিশ্চিত করে বলতে চাই, সেই পাঠাভ্যাসই পাঠকদের এক বিশাল অংশকে সাহিত্যের অন্য গভীরতর সৃষ্টির দিকে নিয়ে গেছে। আজ প্রথম বা দ্বিতীয় প্রজন্মের অনেকেই আর মাসুদ রানা বা কুয়াশা পড়েন না, কিন্তু তাদের পরবর্তী প্রজন্মরা এখনো মজে আছে মাসুদ রানা কিংবা (জাহিদ হাসানের) তিন গোয়েন্দায়। বই না পড়ার ক্রনিক রোগাক্রান্ত বাঙ্গালীকে বই পড়তে বসিয়ে মুজতবা আলীর ঠাট্টার হুল খানিকটা হলেও লাঘব করেছেন কাজী আনোয়ার হোসেন। তিনি রাষ্ট্রীয় সন্মাননা পেয়েছিন কি পাননি, তা মোটেও গুরুত্বপূর্ণ নয়, বরং গুরুত্বপূর্ণ বিষয় এই যে তিনি বাঙ্গালী পাঠকদের (কোলকাতায় মাসুদ রানার পাইরেটেড কপি আমি নিজে দেখেছি) শ্রদ্ধামিশ্রিত অনাবিল ভালোবাসা পেয়েছেন। (কাজী আনোয়ার হোসেন সেবা প্রকাশনী বা নিজেকে প্রকাশ করতে যেয়ে যে অবিশ্বাস্য বিরোধিতা এমনকি আরেকটু এগিয়ে বলা যায়, হেনস্তার শিকার হয়েছেন, তা আমার ব্যক্তিগত স্মৃতিতেই থাকুক)।